ઉત્ખનનમાંથી મળી આવેલા અવશેષોના આધારે આ નગર ઈ. સ. પૂર્વે ત્રીજી-ચોથી સદીનું પ્રાચીન નગર માનવામાં આવે છે. ઇતિહાસ ઉપર નજર નાખતાં મગધની ગાદી પર મહાક્ષત્રપ રુદ્રદામાનું સામ્રાજ્ય હતું ત્યારે ગુજરાતમાં તેનો મંત્રી નહ્યાન હતો અને તેનો જમાઈ ઉસદવત એ વડનગરનો વતની હતો, જે પાછળથી ગુજરાતનો મહામંત્રી બન્યો. લોકોક્તિ મુજબ નહ્યાન નાગર હતો. તેણે ઈ. સ. 141માં વડનગરની સ્થાપના કરી હતી. તે સમયે આ નગર ખૂબ જ સમૃદ્ધ હતું. વડનગરના વિવિધ નામોલ્લેખમાં સત્યુગમાં ચમત્કારપુર, ત્રેતાયુગમાં આનંદપુર, દ્વાપરમાં માનપુર તથા કલિયુગમાં વડનગર તરીકે ઉલ્લેખ જોવા મળે છે.